
An. et vol. XXXXI 12 Martii 1949 (Ser. LU, v. XVI) -N. 3 


ACTA APOSTOLICAE SEDIS 


COMMENTARIUM OFFICIALE 


ACTA PII PP. XII 


MOTU PROPRIO 


DE DISCIPLINA SACRAMENTI MATRIMONII PRO ECCLESIA ORIBNTALI 


PIUS PP. XII 


Crebrae allatae sunt Nobis, praesertim postremis hisce annis, tum 
a Legatis Nostris tum a sacrorum Antistitibus Orientalis Ecclesiae sup- 
: plicationes, per quas rogabamur, ut, instantibus votis annuentes, dum 
codificatio legum Ecclesiae Orientalis haud multum abest, ut absolva- 
tur, earundem legum singularia quaedam capita, magni quidem mo- 
menti, nulla interposita mora promulgaremus, ut gravibus et perni- 
ciosis rerum adiunctis, in quibus nonnullae Christi ovilis partes orien- 
tali ritu utentes versarentur,. efficaci praesidio obviam iremus. 
Nos igitur, attente et cogitate omnibus in Domino perpensis, motu 
proprio, certa scientia ac de Apostolicae plenitudine potestatis statui- 
mus ac decrevimus eos canones iam nunc publicare, qui ad sacramenti 
matrimonii disciplinam spectant. 
Iam initio, cum ad Codicem conficiendum prima conferrentur stu- 
dia, Petrus S. R. E. Presbyter Cardinalis Gasparri, Consilii Praeses 
Codici canonico Orientalis Ecclesiae praeparando, ob oculos habitis 
facilitate et frequentia necessitudinum, quas orbis terrarum populi et 
nationes ob nostrae aetatis expeditissimum commeatum inter se nectunt, 
litteris die xv mensis Septembris anno MCMXxXx datis, sacros Orientalis 
Ecclesiae Pastores consulebat, ab iisdem petens an in expletionem opta- 
torum multis e locis Apostolicae Sedi explicatorum expedire videretur, 
ut, quoad fieri posset, ecclesiastica disciplina ad matrimonialia impedi- 
menta et ad formam ineundi nuptialis foederis pertinens unius tenoris 
redderetur ; idque poscebatur, quia ob memoratam eundi et remeandi fa- 

cilitatem crebriores habebantur inter homines mixti ritus nuptiae nec- 
non eo proposito, ut incertitudines de matrimoniorum validitate, eorum 
» sanctitati nocentes, penitus auferrentur. 

Consilium igitur Orientalis Ecclesiae Codici canonico conficiendo, 
debita attentione libratis responsis, ferme cunctis asseverantibus, eo- 
rumdem sacrorum Pastorum, postquam haec fel. mem. Summo Ponti- 
fici proximo Decessori Nostro retulit, adprobationi Nostrae hos cano- 
nes proposuit, quos Nos Apostolica auctoritate Nostra comprobamus : 


DE SACRAMENTO MATRIMONII 


Can. 1 


$ 1. Christus Dominus ad sacramenti dignitatem evexit ipsum con- 
tractum matrimonialem inter baptizatos. 

§ 2. Quare inter baptizatos nequit matrimonialis contractus vali- 
dus consistere, quin sit eo ipso sacramentum. 


Can. 2 


§ 1. Matrimonii finis primarius est procreatio atque educatio pro- 
lis; secundarius mutuum adiutorium et remedium concupiscentiae. 

§ 2. Essentiales matrimonii proprietates sunt unitas et indissolu- 
bilitas, quae in matrimonio christiano peculiarem obtinent firmitatem 
ratione sacramenti. 


Can. 3 


Mairimonium gaudet favore iuris; quare in dubio standum est pro 
validitate matrimonii, @»nec contrarium probetur, salvo praescripto 
can. 116. 


Can. 4 


§ 1. Matrimonium baptizatorum validum dicitur ratum, si nondum 
consummatione completum est ; ratum et consummatum, si inter coniu- 
ges locum habuerit coniugalis actus, ad quem natura sua ordinatur con- 
tractus matrimonialis et quo coniuges fiunt una caro. 

§ 2. Celebrato matrimonio, si coniuges simul cohabitaverint, prae- 
sunitur consunmatio, donec contrarium probetur. 

§ 3. Matrimonium inter non baptizatos valide celebratum, dicitur 
legitimum. 

$ 4. Matrimonium invalidum dicitur putativum, si in bona fide ab 
una saltem parte celebratum fuerit coram Ecclesia, donec utraque pars 
de eiusdem nullitate certa evadat. 

Can. 5 


Baptizatorum matrimonium regitur iure non solum divino, sed etiam 
canonico, salva competentia civilis potestatis circa mere civiles eiusdem 
matrimonii effectus. 


Can. 6 


$ 1. Matrimonii promissio, etsi bilateralis seu sponsalitia, irrita est 
in utroque foro, nisi facta fuerit coram parocho aut loci Hierarcha aut 
— sacerdote cui ab alterutro facta sit facultas assistendi. 

§ 2. 1° Matrimonii promissioni valide assistit idem parochus vel 
loci Hierarcha aut sacerdos ab alterutro designatus qui ex praescripto 
can. 86, 87 matrimonio valide assistit ; 

2° Ile qui matrimonii promissioni assistit obligatione tenetur cu- 
randi ut eius celebratio in libro sponsalium adnotetur. 

$ 3. At ex matrimonii promissione non datur actio ad petendam ma- 
trimonii celebrationem ; datur tamen ad reparationem damnorum, si 
qua debeatur. 


Can. 7 


Sacerdos promissioni matrimonii assistens, sponsis catholicis bene- 
dictionem in libris liturgicis praescriptam impertire, si ius particulare 
id ferat, ne omittat. 


Can. 8 


Parochus ne omittat populum prudenter erudire de matrimonii sa- 
cramento eiusque impedimentis. 


CAPUT I 


De iis quae matrimonii celebrationi praemitti debent 
et praesertim de publicationibus matrimonialibus 


Can. 9 


§ 1. Antequam matrimonium celebretur, constare debet nihil eius 
validae ac licitae celebrationi obsistere. 

§ 2. In periculo mortis, si aliae probationes haberi nequeant, satis 
est, nisi contraria adsint indicia, ut contrahere volentes iureiurando 
affirment se baptizatos fuisse et nullo detineri impedimento. 


Can. 10 


§ 1. Parochus cui ius est assistendi matrimonio, opportuno antea 
tempore, diligenter investiget num matrimonio contrahendo aliquid 
obstet. 

§ 2. Tum sponsum tum sponsam etiam seorsum et caute interroget 
num aliquo detineantur impedimento, num consensum libere, praeser- 
tim mulier, praestent, et num in doctrina christiana sufficienter instru- 
cti sint, nisi ob personarum qualitatem haec ultima interrogatio inuti- 
lis appareat. 

§ 3. Hierarchae loci est peculiares normas de parochi investigatione 
huiusmodi dare. 


Can. 11 


§ 1. Nisi baptismus collatus fuerit in ipso suo territorio, parochus 
exigat baptismi testimonium ab utraque parte, vel a parte tantum ca-- 
tholica, si agatur de matrimonio contrahendo cum dispensatione ab im- 
pedimento disparitatis cultus. 

§ 2. Catholici qui sacramentum chrismatis nondum receperunt, il- 
lud, antequam ad matrimonium admittantur, recipiant, si id possint 
sine gravi incommodo. 


Can. 12 


Publice a parocho denuntietur inter quosnam matrimonium sit con- 
trahendum, iure particulari id ferente. 


Can. 13 


§ 1. Matrimoniorum publicationes fieri debent a proprio sponsorum 
parocho. 

§ 2. Si pars alio in loco per sex menses commorata sit post adeptam 
pubertatem, parochus rem exponat Hierarchae, qui pro sua prudentia 
vel publicationes inibi faciendas exigat, vel alias probationes seu indi- 
cia super status libertate colligendas praescribat. 

§ 3. Si qua sit suspicio de contracto impedimento, parochus, etiamsi 
brevior fuerit commoratio, consulat Hierarcham, qui matrimonium ne 
permittat, nisi prius suspicio, ad normam § 2, removeatur. 


Can. 14 


Publicationes fiant tribus continuis diebus dominicis aliisque fe- 
stis de praecepto in ecclesia, inter divina officia ad quae populus fre- 
quens accedat. 

Can. 15 


Potest loci Hierarcha pro suo territorio publicationibus substituere 
publicam, ad valvas ecclesiae paroecialis aliusve ecclesiae, affixionem 
nominum contrahentium per spatium saltem octo dierum, ita tamen 
ut, hoc spatio, duo dies festi de praecepto comprehendantur. 


Can. 16 


Publicationes ne fiant pro matrimoniis quae contrahuntur cum di- 
spensatione ab impedimento disparitatis cultus aut mixtae religionis, 

nisi loci Hierarcha pro sua prudentia, remoto scandalo, eas permittere 
opportunum duxerit, dummodo Apostolica dispensatio, salvo praescri- 
pto can. 32, praecesserit et mentio omittatur religionis partis non ca- 
tholicae. 


Can. 17 


Omnes fideles obligatione tenentur impedimenta, si qua norint, pa- 
rocho aut loci Hierarchae, ante matrimonii celebrationem, revelandi. 


Can. 18 


§ 1. Loci Hierarcha proprius pro suo prudenti iudicio potest, ex 
legitima causa, a publicationibus etiam in aliena eparchia faciendis dis- 
pensare. 

§ 2. Si plures sint Hierarchae proprii, illius est dispensare in cuius 
eparchia matrimonium celebratur ; quod si matrimonium extra proprias 
ineatur eparchias, cuiuslibet Hierarchae proprii. 


Can. 19 


Si alius parochus investigationem aut publicationes peregerit, de 
harum exitu statim per authenticum documentum certiorem faciat pa- 
rochum, gui matrimonio assistere debet. 


Can. 20 


§ 1. Peractis investigationibus et publicationibus, parochus matri- 
monio ne assistat, antequam omnia documenta necessaria receperit, et 
praeterea, nisi rationabilis causa aliud postulet, tres dies decurrerint 
ab ultima publicatione. 

§ 2. Si intra sex menses matrimonium contractum non fuerit, pu- 
blicationes repetantur, nisi aliud loci Hierarchae videatur. 


Can. 21 


§ 1. Exorto dubio de exsistentia alicuius impedimenti : 
1° Parochus rem accuratius investiget, interrogando sub iuramento 
duos saltem testes fide dignos, dummodo ne agatur de impedimento ex 
cuius notitia infamia partibus oriatur, et, si necesse fuerit, ipsas quo- 
que partes; 
2 Publicationes peragat vel perficiat, si dubium ortum sit ante 
inceptas vel expletas publicationes ; 
3° Matrimonio ne assistat, inconsulto Sineiitite si dubium adhuc 
superesse prudenter iudicaverit. 
§ 2. Detecto impedimento certo: 
1° Si impedimentum sit occultum, parochus publicationes peragat 
vel absolvat, et rem deferat, reticens nomina, ad loci Hierarcham vel 
ad Sacram Poenitentiariam ; 

2 Si sit publicum et detegatur ante inceptas publicationes, paro- 
chus ulterius ne procedat, donec impedimentum removeatur, etsi dispen- 
sationem pro foro conscientiae tantum obtentam norit; si detegatur 
post primam aut secundam publicationem, parochus publicationes per- 
ficiat, et rem ad Hierarcham deferat. 

§ 3. Demum si nullum detectum fuerit impedimentum, nec dubium 
nec certum, parochus, expletis publicationibus, ad matrimonii celebra- 
tionem partes admittat. | 


Can. 22 


Matrimonio vagorum, eorum nempe qui nullibi domicilium vel quasi- 
dumicilium habent, parochus, excepto casu necessitatis, ne assistat, nisi, 
re ad loci Hierarcham vel ad sacerdotem ab eo delegatum delata, licen- 
tiam assistendi obtinubrit. 


Can. 23 


Ne omittat parochus, secundum diversam personarum condicionem, 
sponsos docere sanctitatem sacramenti m&atrimonii, mutuas coniugum 
obligationes et obligationes parentum erga prolem ; eosdemque vehemen- 
ter adhortetur ut ante matrimonii celebrationem sua peccata diligenter 
confiteantur, et divinam Encharistiam pie recipiant. 

i 
Can. 24 


Parochus graviter filiysfamilias minores hortetur ne nuptias ineant, 
insciis aut rationabiliter invitis parentibus; quod si abnuerint, eorum 
matrimonio ne assistat, nisi consulto prius loci Hierarcha. 


CAPUT II 


De impedimentis in genere 


Can. 25 


Omnes possunt matrimonium contrahere, qui iure non prohibentur. 


Can. 26 


$ 1. Impedimentum prohibens secumfert grave vetitum contrahendi 
matrimonium ; quod tamen irritum non redditur si, non obstante impe- 
dimento, contrahatur. 

§ 2. Impedimentum dirimens et graviter prohibet matrimonium con- 
trahendum, et impedit qnominus valide contrahatur. 

§ 3. Impedimentum, quamvis ex alterutra tantum parte se habeat, 
mairimonium tamen reddit aut illicitum aut invalidum. 

Can. 27 


Publicum censetur impedimentum quod publico ex facto oritur vel 
quod alio modo probari in foro externo potest; secus est occultum. 


Can. 28 


§ 1. Supremae tantum auctoritatis ecclesiasticae est authentice de- 
clarare quandonam ius divinum matrimonium prohibeat vel dirimat. 

§-2. Eidem supremae auctoritati tantum ius est alia impedimenta 
matrimonium prohibentia vel dirimentia pro baptizatis constituendi ad 
modum legis sive universalis sive particularis. 


Can. 29 


§ 1. Hierarchae locorum omnibus in suo territorio actu commoran- 
tibus et suis subditis etiam extra fines sui territorii vetare possunt ma- 
trimonia in casu peculiari, sed ad tempus tantum, iusta de causa ea- 
que perdurante. 

§ 2. Vetito clausulam dirimentem una Sedes Apostolica addere 
potest. 


Can. 30 


Consuetudo novum impedimentum inducens aut impedimentis exsi- 
stentibus contraria reprobatur. 


Can. 31 


§ 1. Impedimenta gradus minoris sunt : 
1° Consanguinitas in sexto gradu linexe obliquae ; 
2 Affinitas de qua in can. 67, § 1, n. 1, in quarto gradu lineae obli- 
quae : et illa de qua in eodem canone § 1, nn. 2, 3, in quovis gradu; 
3° Publica honestas in secundo gradu; 
4° Cognatio spiritualis ; 
5° Tutela et cognatio legalis de quibus in can. 71; 
6° Crimen ex adulterio cum promissione vel attentatione matri- 
monii etiam per civilem tantum actum. : 
§ 2. Cetera impedimenta dirimentia sunt maioris gradus. 


Can. 32 


§ 1. Salva ampliore facultate quae ex privilegio vel iure particulari 
iis competat, canonica causa suffragante, locorum Hierarchae, non au- 
tem Syncellus sine mandato speciali, dispensare possunt proprios sub- 
ditos ab impedimentis prohibentibus, exceptis impedimentis provenien- 
tibus ex mixta religione vel ex voto in professione minore seu simplici 

emisso in religione iuris pontificii vel patriarchalis, et a dirimentibus 
quae sequuntur : 

1° Ab impedimento consanguinitatis in quinto et sexto gradu li- 
neae obliquae ; 

2° Ab impedimento affinitatis de quo in can. 67, § 1, n. 1, in 
quarto gradu lineae obliquae et ab impedimentis de quibus in eodem 
canone § 1, nn. 2, 3, in quovis gradu; 

3° Ab impedimento honestatis publicae in secundo gradu; 

4° Ab impedimento cognationis spiritualis ; 

5° Ab impedimento cognationis legaiis et tutelae; 

6° Extra patriarchatus, ab impedimento aetatis, non autem ultra 
biennium completum. 

§ 2. Patriarcha, salva ampliore facultate quae ex privilegio vel iure 
particulari ei competat, praeter facultatem de qua in § 1, dispensare 
potest : 

1° Ab impedimento aetatis, non tamen ultra biennium completum ; 

2° Ab impedimento criminis de quo in can. 65, n. 1; 

3° A quarto gradu consanguinitatis in linea obliqua; 

4° Ab affinitatis impedimento de quo in can. 67, § 1, n. L, in se- 
eundo et ulteriori gradu lineae obliquae ; 

5° A forma celebrationis matrimonii in casu de quo in can. 90, 
§ 1, n. 2, gravissima tamen ex causa. 

§ 3. Patriarcha potestatem quae ei tribuitur vel agnoscitur in §§ 1, 2, 
exercere potest in proprios subditos ubique, et in omnes sui ritus fide- 
les in patriarchatu actu degentes, etsi domicilium vel quasi-domicilium 
in aliqua eparchia patriarchatus non habeant. 

§ 4. Ceterorum impedimentorum dispensatio Sedi Apostolicae re- 
servatur. 

§ 5. Si contrahentes ad diversas eiusdem ritus eparchias pertineant 
vel ad diversos ritus, dispensatio petatur ab Hierarcha viri, et si vir 
sit acatholicus, ab Hierarcha mulieris. 

§ 6. Delegato ad universitatem causarum non competit facultas sub- 
delegandi, nisi expresse ei ad singulos actus concedatur. 


Can. 33 


Urgente mortis periculo, locorum Hierarchae, ad consulendum con- 
scientiae et, si casus ferat, legitimationi prolis, possunt tum a forma 
in matrimonii celebratione servanda, tum ab omnibus et singulis impe- 
dimentis iuris ecclesiastici, sive publicis sive occultis, etiam multipli- 
cibus, exceptis impedimentis provenientibus ex sacro presbyteratus or- 
dine et ex affinitate de qua in can. 68, § 1, in linea recta, consummato 
matrimonio, dispensare proprios subditos ubique commorantes et omnes 
in proprio territorio actu degentes, remoto scandalo, et, si dispensatio 
concedatur ab impedimento disparitatis cultus aux mixtae religionis, 
praestitis consuetis cautionibus. 

Can. 34 


§ 1. In iisdem rerum adiunctis de quibus in can. 33 et solum in 
casibus in quibus ne loci quidem Hierarcha adiri possit, eadem dispen- 
sandi facultate pollet tum parochus, tum vicarius cooperator, tum sa- 
cerdos qui matrimonio, ad normam can. 89, n. 2, assistit, tum confes- 
sarius, sed hic pro foro interno in actu sacramentalis confessionis 
tantum. 

§ 2. In casu de quo in § 1, loci Hierarcha censetur adiri non posse, 


si tantum per telegraphum vel telephonum ad eum possit recurri. 


Can. 35 


§ 1. Possunt Hierarchae locorum, sub clausulis in fine can. 33 sta- 
tutis, dispensationem concedere ab omnibus impedimentis de quibus in 
can. 33, quoties impedimentum detegatur vel, quamvis antea cognitum, 
tune solum ad notitiam Hierarchae aut parochi deferatur cum iam 
omnia sunt parata ad nuptias, nec matrimonium, sine probabili gravis 
mali periculo, differri possit usque dum a Sede Apostolica vel, quod 
attinet ad impedimenta a quibus dispensare valet, a Patriarcha dispen- 
satio obtineatur. 

§ 2. Haec facultas valet etiam ad convalidationem matrimonii iam 
contracti, si idem periculum sit in mora nec tempus suppetat recur- 
rendi ad Sedem Apostolicam vel, quod attinet ad impedimenta a qui- 
bus dispensare valet, ad Patriarcham. 

§ 3. In iisdem rerum adiunctis, eadem facultate gaudent omnes de 
quibus in can. 34, § 1, sub eiusdem canonis clausulis, sed solum si ¢a- 
sus natura sua vel tantum facto sit occultus et ne loci quidem Hierar- 
cha adiri ad normam can. 34 possit, vel nonnisi cum periculo viola- 
tionis secreti. 

§ 4. Facultate de qua in § 1 non aufertur Hierarchis potestas di- 
spensandi a forma in matrimonii celebratione servanda, et ab impedi- 
mentis iuris ecclesiastici in quibus Sedes Apostolica solet dispensare, 
quoties difficilis sit recursus ad Sedem Apostolicam itemque ad Lega- 
tum Romani Pontificis necessaria facultate praeditum, et simul in 
mora sit periculum gravis damni. 


Can. 36 


Parochus, vicarius cooperator aut sacerdos de quo in can. 34, de 
concessa dispensatione pro foro externo Hierarcham loci statim cer- 
tiorem faciat; eaque adnotetur in libro matrimoniorum. 


Can. 37 


Nisi aliud ferat rescriptum S. Poenitentiariae aut, intra limites 
cuiusque competentiae, Patriarchae vel loci Hierarchae, dispensatio in 
foro interno non sacramentali concessa ab impedimento occulto, adno- 

tetur in libro diligenter in secreto curiae archivo asservando, nec alia 
dispensatio pro foro externo est necessaria, etsi postea occultum impe- 
dimentum publicum evaserit; sed est necessaria, si dispensatio con- 
cessa fuerat tantum in foro interno sacramentali. 


Can. 38 


§ 1. Si petitio dispensationis ad Sedem Apostolicam missa sit, Hie- 
rarchae locorum suis facultatibus, si quas habeant, ne utantur, nisi 
ex gravi urgentique causa, quo in casu statim Apostolicam Sedem de 
re moneant. 

$ 2. Idem servetur ab Hierarchis locorunm Patriarchae subiectis, si 
dispensationis petitio missa sit ad Patriarcham. 


Can. 39 


§ 1. In matrimoniis sive contractis sive contrahendis, qui gaudet 
indulto generali dispensandi a certo quodam impedimento, potest, nisi 
in ipso indulto aliud expresse praescribatur, ab eo dispensare etiamsi 
idem impedimentum multiplex sit. 

§ 2. Qui habet indultum generale dispensandi a pluribus diversae 
speciei impedimentis, sive dirimentibus sive prohibentibus, potest di- 
spensare ab iisdem impedimentis, etiam publicis, in uno eodemque casu 
occurrentibus. 


Can. 40 


Si quando cum impedimento seu impedimentis publicis a quibus ex 
indulto dispensare quis potest, concurrat aliud impedimentum a quo 
dispensare nequeat, pro omnibus adiri debet Superior qui ab omnibus 
dispensare possit; si tamen impedimentum seu impedimenta a quibus 
dispensare potest, comperiantur post impetratam ab eo Superiore di- 
spensaticnem, suis facultatibus uti poterit. 


Can. 41 


Per dispensationem ab impedimento dirimente concessam sive ex po- 
testate ordinaria, sive ex potestate delegata per indultum generale,. 
non vero per rescriptum in casibus singularibus, conceditur quoque eo 
ipso legitimatio prolis, si qua ex iis quibus conceditur dispensatio iam 
nata vel concepta fuerit, excepta tamen aduiterina et sacrilega. 


Can. 42 


Dispensatio ab impedimento consanguinitatis vel affinitatis, concessa 
in aliquo impedimenti gradu, valet, licet in petitione vel in concessione 
error circa gradum irrepserit, dummodo gradus revera exsistens sit 

inferior, aut licet silentio praeteritum fuerit aliud impedimentum eius- 
dem speciei in aequali vel inferiore gradu. 


Can. 43 


Data a Sede Apostolica dispensatio a matrimonio rato et non con- 
summato vel facta, etiam ab iis qui potestatem habent infra Sedem 
Apostolicam, licentia transitus ad alias nuptias ob praesumptam con- 
iugis mortem, secumfert semper dispensationem ab impedimento de 
quo in can. 65, n. 1, si qua opus sit. 


Can. 44 


Dispensatio a minore impedimento concessa, nulle sive obreptionis 
sive subreptionis vitio irrita est, etsi unica causa finalis in precibus 
exposita falsa fuerit. 


Can. 45 


Dispensationes a publicis impedimentis Hierarchae oratorum com- 
missas exsequatur Hierarcha qui litteras testimoniales dedit vel preces 
transmisit ad Sedem Apostolicam, vei ad Patriarcham, etiamsi sponsi, 
quo tempore exsecutioni danda est dispensatio, relicto illius eparchiae 
domicilio aut quasi-domicilio in aliam eparchiam discesserint non am- 
plius reversuri, monito tamen Hierarcha loci in quo matrimonium con- 
trahere cupiunt. 


Can. 46 


Excepta modica aliqua praestatione ratione expensarum cancella- 
riae in dispensationibus pro non pauperibus, locorum Hierarchae eo- 
rumve officiales, reprobata quavis contraria consuetudine, nequeunt,. oc- 
casione concessae dispensationis, emolumentum ullum exigere, nisi ad 
id faciendum expressam obtinuerint Sedis Apostolicae licentiam aut id 
sit in probatis Synodis constitutum vel recognitum ; et si illegitime exe- 
gerint, obligatione restituendi tenentur. 


Can. 47 


Qui ex potestate delegata dispensationem concedunt, in eadem ex- 
pressam mentionem indulti Superioris delegantis faciant. 

CAPUT ITI 
De impedimentis prohibentibus 


Can. 48 


§ 1. Matrimonium prohibet : 

1° Votum publicum castitatis perfectae in professione simplici seu 
minore emissum ; 

2 Votum privatum virginitatis, castitatis perfectae, non nubendi, 
amplectendi statum religiosum, et, in ritibus in quibus clerici a rece- 
pto subdiaconatus ordine obligatione servandi sacrum caelibatum te- 
nentur, suscipiendi subdiaconatum vel ordinem maiorem. 

§ 2. Nullum votum, uno sollemni seu quod in professione maiore 
emittitur excepto, dirimit matrimonium, nisi id speciali Sedis Aposto- 
licae praescripto pro aliquibus statutum fuerit. 


Can. 49 


In iis regionibus ubi lege civili tutela, vel legalis cognatio ex ado- 
ptione orta, nuptias prohibet, iure canonico matrimonium illicitum est. 


Can. 50 


Severissime Ecclesia ubique prohibet ne matrimonium ineatur inter 
duas personas baptizatas, quarum altera sit catholica, altera vero se- 
ctae haereticae seu schismaticae adscripta; quod si adsit perversionis 
periculum coniugis catholici vel prolis, coniugium ipsa etiam lege di- 
vina vetatur. ; 


Can. 51 


§ 1. Ecclesia ab impedimento mixtae duanmne’ non dispensat, nisi : 
1° Urgeant iustae ac graves causae ; 
2° Cautionem praestiterit coniux acatholicus de amovendo a con- 
iuge catholico perversionis periculo, et uterque coniux de universa 
prole catholice tantum baptizanda et educanda; 
3° Moralis habeatur certitudo de cautionum impletione. 
§ 2. Cautiones regulariter in scriptis exigantur. 


Can. 52 


Coniux catholicus obligatione tenetur conversionem coniugis aca- 
tholici prudenter curandi. 


Can. 53 


§ 1. Etsi ab Ecclesia obtenta sit dispensatio ab impedimento mixtae 
religionis, coniuges nequeunt, vel ante vel post matrimonium coram 

Ecclesia initum, adire quoque, sive per se sive per procuratorem, mi- 
nistrum acatholicum uti sacris addictum, ad matrimonialem consensum 
praestandum vel renovandum. 

§ 2. Si parochus certe noverit sponsos hanc legem violaturos esse 
vel iam violasse, eorum matrimonio ne assistat, nisi ex gravissimis cau- 
sis, remoto scandalo et consulto prius Hierarcha. 

§$ 3. Non improbatur tamen quod, lege civili iubente, coniuges se 
sistant etiam coram ministro acatholico, officialis civilis tantum mu- 
nere fungente, idque ad actum civilem dumtaxat explendum, effectuum 
civilium gratia. 

Can. 54 


Hierarchae aliique animarum pastores : 
1° Fideles a mixtis nuptiis, quantum possunt, absterreant ; 
2 Si eas impedire non valeant, omni studio curent ne contra Dei 
et Ecclesiae leges contrahantur ; 
3° Mixtis nuptiis celebratis sive in proprio sive in alieno territo- 
rio, sedulo invigilent ut coniuges promissiones factas fideliter impleant. 


Can. 55 


§ 1. Absterreantur quoque fideles a matrimonio contrahendo cum 
iis qui notorie aut catholicam fidem abiecerunt, etsi ad sectam acatho- 
licam non transierint, aut societatibus ab Ecclesia damnatis adscripti 
sunt. 

§ 2. Parochus praedictis nuptiis ne assistat, nisi consulto Hierar- 
cha, qui, inspectis omnibus rei adiunctis, ei permitttere poterit ut ma- 
trimonio intersit, dummodo urgeat gravis causa et pro suo prudenti 
arbitrio Hierarcha iudicet satis cautum esse catholicae educationi uni- 
versae prolis et remotioni periculi perversionis alterius coniugis. 


Can. 56 


Si publicus peccator aut censura nolorie innodatus prius ad sacra- 
mentalem confessionem accedere aut cum Ecclesia reconciliari recusave- 
rit, parochus eius matrimonio ne assistat, nisi gravis urgeat causa, de 
qua, si fieri possit, consulat Hierarcham. 


CAPUT IV 


De impedimentis dirimentibus 


Can. 57 


 § 1. Vir ante decimum sextum aetatis annum completum, mulier 
ante decimum quartum item completum, matrimonium validum inire 
non possunt. 

§ 2. Licet matrimonium post praedictam aetatem contractum vali- 
dum sit, curent tamen animarum pastores ab eo averetere iuvenes ante 
aetatem, qua, secundum regionis receptos mores, matrimonium iniri 
solet. 


Can. 58 


§ 1. Impotentia antecedens et perpetua, sive ex parte viri sive ex 
parte mulieris, sive alteri cognita sive non, sive absoluta sive relativa, 
matrimonium ipso naturae iure dirimit. 

§ 2. Si impedimentum impotentiae dubium sit, sive dubio iuris sive 
dubio facti, matrimonium non est impediendum. 

§ 3. Sterilitas matrimonium nec dirimit nec prohibet. 


Can. 59 


§ 1. Invalide matrimonium attentat qui vinculo tenetur prioris ma- 
trimonii, quanquam non consummati, salvo privilegio fidei. 

§ 2. Quamvis prius matrimonium sit irritum aut solutum qualibet 
ex causa, non ideo licet aliud contrahere, antequam de prioris nullitate 
aut solutione legitime et certo constiterit. 


Can. 60 


§ 1. Nullum est matrimonium contractum a persona non baptizata 
cum persona baptizata. 

§ 2. Si pars tempore contracti matrimonii tanquam baptizata com- 
muniter habebatur aut eius baptismus erat dubius, standum est, ad 
normam can. 3, pro validitate matrimonii, donec certo probetur alte- 
ram partem baptizatam esse, alteram vero non baptizatam. 


Can. 61 


Quue de mixtis nuptiis in canonibus 50-54 praescripta sunt, appli- 
cari quoque debent matrimoniis quibus obstat impedimentum dispari- 
tatis cultus. 

Can. 62 

§ 1. Invalide matrimonium attentant clerici maiore ordine aucti. 

§ 2. Subdiaconatui, aeque ac maioribus ordinibus, vis dirimendi ma- 
trimonium tribuitur. 


Can. 638 


Invalide matrimonium attentant religiosi professione sollemni seu 
maiore adstricti, itemque qui votum castitatis extra professionem ma- 
jorem emiserunt, cui tamen, ex speciali Sedis Apostolicae praescripto, 
vis addita sit nuptias dirimendi. 

Can. 64 


$ 1. Inter virum raptorem et mulierem, intuitu matrimonii raptam, 
quandiu ipsa in potestate raptoris manserit, nullum potest consistere 
matrimonium. 

§$ 2. Quod si rapta, a raptore separata et in loco tuto ac libero con- 
stitnta, illi nubere consenserit, impedimentum cessat. 

§ 3. Quod ad matrimonii nullitatem attinet, raptui par habetur vio- 
lenta retentio mulieris, cum nempe vir mulierem in loco ubi ea commo- 
ratur vel ad quem libere accessit, violenter intuitu matrimonii detinet. 


Can. 65 


Valide contrahere nequeunt matrimonium : 

1° Qui, perdurante eodem valido matrimonio, adulterium inter se 
consummarunt et fidem sibi mutuo dederunt de matrimonio ineundo 
vel ipsum matrimonium, etiam per civilem tantum actum, attentarunt ; 

2 Qui,perdurante pariter eodem valido matrimonio, adulterium 
inter se consummarunt eorumque alter coniugem occidit ; 

3° Qui mutua opera physica vel morali, etiam sine adulterio, mor- 
tem coniugi intulerunt. 


Can. 66 


§ 1. In linea recta consanguinitatis matrimonium irritum est inter 
omnes ascendentes et descendentes tum legitimos tum naturales. 

§ 2. In linea obliqua irritum est usque ad sextum gradum inclusive, 
ita tamen ut matrimonii impedimentum toties multiplicetur quoties 
communis stipes multiplicatur. 

§$ 3. Nunquam matrimonium permittatur, si quod subsit dubium 
num partes sint consanguineae in aliquo gradu lineae rectae aut in se- 
cundo gradu lineae obliquae. 

$ i. 1° Consanguinitas computatur per lineas et gradus; 

2 In linea recta, tot sunt gradus quot personae, stipite dempto; 
3° In linea obliqua, tot sunt gradus quot personae in utroque tra- 
ctu, stipite dempto. 


Can. 67 


§$ 1. 1° Affinitas de qua in can. 68, § 1, dirimit matrimonium in li- 
nea recta, in quolibet gradu; in linea obliqua, usque ad quartum gra- 
dum inclusive; 

2 Affinitas de qua in can. 68, § 2, dirimit matrimonium usque ad 
quartum gradum inclusive ; 

3° Affinitas de qua can. 68, § 3, dirimit matrimonium in primo 
gradu. 

§ 2. Affinitatis de qua in can. 68, § 1, n. 1, impedimentum multipli- 
catur : 

1° Quoties multiplicatur impedimentum consanguinitatis a quo 
procedit ; 

2 Secundo vel ulteriore matrimonio inito cum consanguineo con- 
iugis defuncti. 


Can. 68 


§ 1. 1° Affinitas ex digeneia oritur ex matrimonio valido etsi non 
consummato ; 

2° Viget inter alterutrum coniugem et alterius consanguineos ; 

3° Qua quis linea et quo gradu, alterutrius coniugis est consan- 
guineus, alterius est affinis. 

§ 2. 1° Iure particulari, affinitas ex digeneia de qua in § 1, n. 1, 
oritur etiam inter consanguineos viri et consanguineos mulieris ; 

2 Ita computatur ut tot sint gradus quot fert summa graduum 
consanguinitatis quibus uterque affinium distat a coniugibus ex quorum 
matrimonio affinitas oritur. 

§ 3. 1° Iure particulari, affinitas praeterea oritur ex trigeneia seu 
ex duobus matrimoniis validis, etiam non consummatis, si duae perso- 
nae matrimonium contrahant: @) cum una eademque tertia persona, 
soluto matrimonio, unam post alteram, aut 60) cum duabus personis 
inter se consanguineis; 

2° Affinitatem ex trigeneia contrahunt alteruter coniux cum iis qui 
sunt, ex alio matrimonio, alterius coniugis affines ex, digeneia ; 

3° Haec affinitas, inter alterutrum coniugem et alterius affines, ita 
computatur ut qui sunt ex alio matrimonio affines viri ex digeneia, in 
eodem gradu sint uxoris affines ex trigeneia, et vice versa; 

4° Quoties haec affinitas viget inter consanguineos quoque unius 
et affines alterius coniugis, ita computatur ut tot sint gradus quot fert 
summa graduum cum consanguinitatis tum affinitatis ex digeneia qui- 
bus uterque affinium distat a coniugibus ex quorum matrimonio affini- 
tas oritur. 


Can. 69 


Impedimentum publicae honestatis oritur ex matrimonio invalido, 
sive consummato sive non, et ex notorio vel publico concubinatu ; et nu- 
ptias dirimit in primo et secundo gradu lineae rectae inter virum et 
consanguineas mulieris, ac vice versa. 


Can. 70 


1. Ea spiritualis cognatio matrimonium dirimit de qua in § 2. - 
2. 1° Ex baptismo spiritualem cognationem contrahit patrinus cum - 
buptizato eiusque parentibus ; 

2 Si iteretur baptismus sub condicione, cognationem spiritualem 
patrinus non contrahit, nisi iterum idem adhibitus sit. 

Can. 71 


Qui lege civili inhabiles ad nuptias inter se ineundas habentur ob 
tutelam vel ob cognationem legalem ex adoptione ortam, nequeunt vi 
iuris canonici matrimonium inter se valide contrahere. 


CAPUT V 
De consensu matrimoniali 


Can. 72 


§ 1. Matrimonium facit partium consensus inter personas iure ha- 
biles legitime manifestatus; qui nulla humana potestate suppleri valet. 

§ 2. Consensus matrimonialis est actus voluntatis quo utraque pars 
tradit et acceptat ius in corpus, perpetuum et exclusivum, quod attinet 
ad actus per se aptos ad prolis generationem . 


Can. 73 


§ 1. Ut matrimonialis consensus haberi possit, necesse est ut contra- 
hentes saltem non ignorent matrimonium esse societatem permanentem 
inter virum et mulierem ad filios procreandos. 

§ 2. Haec ignorantia post pubertatem non praesumitur. 


Can. 74 


§ 1. Error in persona invalidum reddit matrimonium. 
§ 2. Error in qualitate personae, etsi det causam contractui, matri- 
monium dirimit tantum : 
1° Si error qualitatis redundet in errorem in persona; 
2° Si persona libera matrimonium contrahat cum persona quam 
liberam putat, cum contra sit serva, servitute proprie dicta. 


Can. 75 


Simplex error circa matrimonii unitatem vel indissolubilitatem aut 
sacramentalem dignitatem, etsi det causam contractui, non vitiat con- 
sensum matrimonialem. 


Can. 76. 


Scientia aut opinio nullitatis matrimonii consensum matrimonia- 
lem necessario non excludit. 


Can. 77 


§ 1. Internus animi consensus semper praesumitur conformis verbis 
vel signis in celebrando matrimonio adhibitis. 


8 — Acta, vol. XVI, n. 3. — 12-3-949. 

§ 2. At si alterutra vel utraque pars positivo voluntatis actu exclu- 
dat matrimonium ipsum, aut omne ius ad coniugalem actum, vel essen- 
tialem aliquam matrimonii proprietatem, invalide contrahit. 


Can. 78 


§ 1. Invalidum quoque est matrimonium initum ob vim vel metum 
gravem extrinsecus et iniuste incussum ad extorquendum consensum. 

§ 2. Nullus alius metus, etiamsi det causam contractui, matrimo- 
nii nullitatem secumfert. 


Can. 79 


§ 1. Ad matrimonium valide contrahendum necesse est ut contra- 
hentes sint praesentes sive per se ipsi sive per procuratorem. 

§ 2. Sponsi matrimonialem consensum exprimant verbis; nec aequi- 
pollentia signa adhibere ipsis licet, si loqui possint. 


Can. 80 


§$ 1. Matrimonium contrahi nequit per procuratorem, nisi Hierar- 
cha loci in casu singulari hanc facultatem scripto dederit. 

§ 2. Hierarcha loci hanc facultatem dare potest tantum in casu ne- 
cessitatis, id est si contrahentes, ob gravem causam, sacerdoti se una 
simul sistere nequeunt. 


Can. 81 


§ 1. Firmis eparchialibus statutis desuper additis, ut matrimonium 
per procuratorem valide ineatur, requiritur mandatum speciale ad con- 
trahendum cum certa persona, subscriptum a mandante et vel a paro- 
cho aut Hierarcha loci in quo mandatum fit, vel a sacerdote ab alterutro 
delegato, vel a duobus saltem testibus. 

§ 2. Si mandans scribere nesciat, id in ipso mandato adnotetur et 
alius testis addatur qui scripturam ipse quoque subsignet; secus man- 
datum irritum est. 

§ 3. Si, antequam procurator nomine mandantis contraxerit, hic 
mandatum revocaverit aut in amentiam inciderit, invalidum est matri- 
monium, licet sive procurator sive alia pars contrahens haec ignora- 
verit. 

§ 4. Ut matrimonium validum sit, procurator ab ipso mandante de- 
signetur oportet et procurator munere suo per se ipse fungi debet. 


Can. 82 


§ 1. Ut matrimonium per procuratorem valide celebretur, servan- 
dae sunt normae can. 85 et 86. 
§ 2. Coniuges, cum simul fuerint, benedictionem de qua in can. 91 

a sacerdote ad normam horum canonum designato recipere ne negli- 


gant. 
Can. 83 


Matrimonium sub condicione contrahi nequit. 


Can. 84 


Etsi matrimonium invalide ratione impedimenti initum fuerit, con- 
sensus praestitus praesumitur perseverare, donec de eius revocatione 
constiterit. 


CAPUT VI 
De forma celebrationis matrimonii 


Can. 85 


$1. Ea tantum matrimonia valida sunt quae contrahuntur ritu 
sacro, coram parocho, vel loci Hierarcha, vel sacerdote cui ab alterutro 
facta sit facultas matrimonio assistendi et duobus saltem testibus, se- 
cundum tamen praescripta canonum qui sequuntur, et salvis exceptio- 
nibus de quibus in cann. 89, 90. 

§ 2. Sacer censetur ritus, ad effectum de quo in § 1, ipso interventu 
sacerdotis adsistentis ac benedicentis. 


Can. 86 


§ 1. Parochus et loci Hierarcha valide matrimonio assistunt : 

1° A die tantummodo initae legitime administrationis beneficii, 
vel initi officii, nisi per sententiam fuerint excommunicati vel inter- 
dicti vel suspensi ab officio aut tales declarati ; 

2° Intra fines dumtaxat sui territorii sive contrahentes sunt sub- 
diti, sive non subditi, modo sint sui ritus; 

3° Dummedo neque vi neque metu gravi constricti requirant exci- 
piantque contrahentium consensum. 

§ 2. Matrimonio fidelium diversi ritus valide assistit Hierarcha loci 
et parochus qui ad normam § 3, nn. 2-4 est eorum proprius Hierarcha 
vel parochus. 

§ 3. 1° Nisi aliud statuatur, sive per domicilium sive per quasi- 
domicilium suum quisquis parochum et Hierarcham proprii ritus sor- 
titur ; 

2° Deficiente parocho pro fidelibus alicuius ritus, horum Hierar- 
cha designet alius ritus parochum, qui eorundem curam suscipiat, 
postquam idem Hierarcha habuerit consensum Hierarchae parochi de- 
signandi ; ; 

3° Extra territorium proprii ritus, deficiente huius ritus Hierar- 
cha, habendus est tamquam proprius, Hierarcha loci. Quodsi plures 

sint, ille habendus est tamquam proprius, quem designaverit Sedes 
Apostolica vel, obtento eiusdem consensu, Patriarcha, si iure particu- 
lari cura fidelium sui ritus extra patriarchatus commorantium ei com- 
missa est. 

4° Proprius vagi parochus vel Hierarcha est sui ritus parochus 
vel Hierarcha loci ubi vagus actu commoratur ; deficiente parocho vel 
Hierarcha sui ritus, serventur normae in nn. 2, 3 statutae; 

5° Illorum quoque qui non habent nisi eparchiale domicilium vel 
quasi-domicilium, parochus proprius est parochus loci in quo actu com- 
morantur. 

Can. 87 


§ 1. 1° Parechus et loci Hierarcha, qui matrimonio possunt valide 
assistere, possunt quoque alii sacerdoti facultatem dare ut intra fines 
sui territorii determinato matrimonio assistat, dummodo id expresse 
faciant, et jsacerdos sit determinatus; possunt quoque eidem sacerdoti 
concedere facultatem subdelegandi alium determinatum sacerdotem, 
qui illi matrimonio assistat ; 

2° Vicario cooperatori concedi potest a parocho vel a loci Hierar- 
cha etiam facultas generalis assistendi matrimoniis ; “= obtenta, ipse 
facultate subdelegandi gaudet, ut in n. 1; 

3° Facultas concessa contra penavenatene pn. 1, 2 irrita est. 

§ 2. Facultas de qua in § 1, n. 1, ne concedatur, nisi expletis omni- 
bus quae ius constituit pro libertate status comprobanda. 

§ 3. Locorum Hierarchae administrationem fidelium diversi ritus ad 
normam iuris gerentes dare possunt cuiusvis orientalis ritus rectori- 
bus ecclesiarum vel aliis sacerdotibus, curam fidelium, parocho proprii 
ritus orborum, habentibus, generalem facultatem assistendi matrimo- 
niis fidelium ritus orientalis, etsi a ritu rectoris vel presbyteri diversi. 


Can. 88 


§ 1. Parochus autem vel loci Hierarcha matrimonio licite assistunt : 
1° Postquam sibi legitime constiterit de libero statu contrahen- 
tium ad normam iuris; 
2° Postquam, insuper, sibi constiterit de domicilio vel quasi-do- 
micilio vel menstrua commoratione aut, si de vago agatur, actuali com- 
moratione alterutrius contrahentis in loco matrimonii; 
3° Habita, si condiciones deficiant de quibus in n. 2, licentia pa- 
rochi vel Hierarchae domicilii vel quasi-domicilii aut menstruae com- 
morationis alterutrius contrahentis, nisi vel de vagis actu itineranti- 
bus res sit, qui nullibi commorationis sedem habent, vel gravis neces- 
sitas intercedat quae a licentia petenda excuset. 
§ 2. Parochus, si ita ferat ius particulare, ut matrimonio licite as- 
sistat, indiget insuper licentia Hierarchae loci. 
§ 3. Matrimonium coram sponsi parocho celebretur, nisi vel legi- 
tima consuetudo aliud ferat vel iusta causa excuset; matrimonia au- 

tem catholicorum mixti ritus, in ritu viri et coram eiusdem parocho 
sunt celebranda, nisi vir, domicilium vel quasi-domicilium habens in 
regione orientali, consentiat ut matrimonium ritu sponsae et coram 
huius parocho celebretur. 

§ 4. Parochus qui sine licentia iure requisita matrimonio assistit, 
emolumenta stolae non facit sua, eaque proprio contrahentium paro- 
cho remittendi obligatione tenetur. 


Can. 89 


Si haberi vel adiri nequeat sine gravi incommodo parochus vel Hie- 
rarcha vel sacerdos cui facultas assistendi matrimonio facta sit ad nor- 
mam canonum 86, 87: 

1° In mortis periculo validum et licitum est matrimonium con- 
tractum coram solis testibus; et etiam extra mortis periculum, dum- 
modo prudenter praevideatur eum rerum statum esse per mensem du- 
raturum ; 

2 In utroque casu, si praesto sit quivis alius catholicus sacerdos 
qui adesse possit, vocari et, una cum testibus, matrimonio assistere 
debet, salva coniugii validitate coram solis testibus. 


Can. 90 


§ 1. Ad statutam superius formam servandam tenentur : 
1° Omnes in catholica Ecclesia baptizati et ad eam ex haeresi aut 
schismate conversi, licet sive hi sive illi ab eadem postea defecerint, 
quoties inter se matrimonium ineunt ; 
2° Iidem, de quibus in n. 1, si cum acatholicis, sive baptizatis sive 
non baptizatis, etiam post obtentam dispensationem ab impedimento 
mixtae religionis vel disparitatis cultus, matrimonium contrahant. 
§ 2. Firmo autem praescripto § 1, n. 1, acatholici baptizati, si in- 
ter se vel cum acatholicis non baptizatis contrahant, nullibi tenentur 
ad catholicam matrimonii formam servandam. 


Can. 91 


Extra casum necessitatis, in matrimonii celebratione serventur ri- 
tus et caeremoniae in libris liturgicis ab Ecclesia probatis praescriptae 
aut legitimis consuetudinibus receptae. 


Can. 92 


§ 1. Celebrato matrimonio, parochus vel qui eius vices gerit, quam- 
primum describat in libro matrimoniorum nomina coniugum ac te- 
stium, locum et diem celebrati matrimonii, dispensationem, si dispen- 
satio locum habuit, eiusque auctorem una cum impedimento eiusque 
gradu, atque alia secundum modum in libris liturgicis et a proprio 


i 
f 
2 
Hl 


110 Acta Apostolicae Sedis — Commentarium Officiale 


Hierarcha praescriptum ; idque licet alius sacerdos facultate vel a se 
vel ab Hierarcha obtenta matrimonio adstiterit. 

§ 2. Praeterea, parochus in libro quoque baptizatorum adnotet con- 
iugem tali die in sua paroecia matrimonium contraxisse. Quod si coniux 
alibi baptizatus fuerit, parochus notitiam initi matrimonii ad paro- 
chum, apud quem coniugis baptismus ad normam canonum adnotan- 
dus est, per se vel per curiam episcopalem transmittat, ut matrimo- 
nium in baptizatorum librum referatur. 

§ 3. Quoties matrimonium ad normam can. 89 contrahitur, sacer- 
dos, si eidem adstiterit, secus tum testes tum contrahentes curare de- 
bent ut initum coniugium in praescriptis libris quamprimum adnotetur. 


CAPUT 
De matrimonio conscientiae 


Can. 93 


Ex gravissima et urgentissima tantum causa, ab ipso loci Hierar- 
cha, excluso Syncello sine speciali mandato, permitti potest ut matri- 
monium conscientiae ineatur, idest matrimonium celebretur omissis de- 
nuntiationibus et secreto, ad normam canonum qui sequuntur. 


Can. 94 


Licentia celebrationis matrimonii conscientiae secumfert promissio- 
nem et gravem obligationem secreti servandi ex parte sacerdotis assi- 
stentis, testium, Hierarchae eiusque successorum, et etiam alterius con- 
iugis, altero non consentiente divulgationi. 


95 


Huius promissionis obligatio, ex parte Hierarchae, non extenditur 

ad sequentes casus: i 

1° Si quod scandalum sut gravis erga matrimonii sanctitatem 
iniuria ex secreti observantia immineat ; 

2° Si parentes non curent ut proles ex tali matrimonio suscepta 
baptizetur ; aut eam baptizandam curent falsis expressis nominibus, nec 
interim Hierarchae, intra triginta dies, prolem susceptam et baptiza- 
tam, additis veris parentum nominibus, denuncient ; 

3° Si parentes christianam prolis educationem negligant. 


Can. 96 


Matrimonium conscientiae non est adnotandum in consueto matri- 
moniorum ac baptizatorum libro, sed in peculiari libro servando in se- 
ereto curiae archivo. 

CAPUT VIII 
De tempore et loco celebrationis matrimonii 


Can. 97 


§$ 1. Matrimonium quolibet anni tempore contrahi potest, firmo prae- 
scripto § 2. 

§ 2. Tempore sacro ante Nativitatem Domini et Magnae Quadrage- 
simae, necnon aliis temporibus iure particulari statutis, vetatur ipsa 
nuptiarum celebratio vel tantum sollemnitas in ea, ad normam iuris 
particularis. 

§ 3. Hierarchae tamen locorum possunt, ex iusta causa, vetito tem- 
pore permittere sive ipsam nuptiarum celebrationem sive sollemnem 
earundem benedictionem, monitis sponsis ut a pompae apparatu ab- 
stineant. 


Can. 98 


§ 1. Matrimonium celebretur in ecclesia paroeciali; in alia autem 
ecclesia vel oratorio sive publico sive semi-publico celebrari non pote- 
rit, nisi cum licentia Hierarchae loci vel parochi. 

§ 2. Hierarchae locorum iusta tantum ac rationabili de causa per- 
mittere possunt matrimonii celebrationem in aedibus privatis, non au- 
tem in ecclesiis vel oratoriis sive seminarii sive religiosarum, nisi ur- 
gente necessitate, et opportunis adhibitis cautelis. 


CAPUT IX 
De matrimonii effectibus 


Can. 99 


Ex valido matrimonio enascitur inter coniuges vinculum natura sua 
perpetuum et exclusivum ; matrimonium praeterea christianum coniu- 
gibus non ponentibus obicem gratiam confert. 


Can. 100 


Utrique coniugi ab ipso matrimonii initio aequum ius et officium 
est quod attinet ad actus proprios coniugalis vitae. 


Can. 101 


Nisi iure speciali aliud cautum sit, uxor, quod attinet ad canonicos 
-effectus, particeps efficitur status mariti. 

dan: 102 


Parentes gravissima obligatione tenentur prolis educationem tum re- 
ligiosam et moralem, tum physicam et civilem pro viribus curandi, et 
etiam temporali eorum bono providendi. 


Can. 103 


Legitimi sunt filii concepti aut nati ex matrimonio valido vel pu- 
tativo. 


Can. 104 


§ 1. Pater is est quem iustae nuptiae demonstrant, nisi evidentibus 
argumentis contrarium probetur. 

§ 2. Legitimi praesumuntur filii qui nati sunt saltem post centum 
octoginta dies a die celebrati matrimonii, vel intra tercentos dies a die 
dissolutae vitae coniugalis. 

‘Can. 105 


Per subsequens parentum matrimonium sive verum sive putativum, 
sive noviter contractum sive convalidatum, etiam non consummatum, 
legitima efficitur proles, dummodo parentes habiles exstiterint ad ma- 
trimonium inter se contrahendum tempore conceptionis, vel praegna- 
tionis vel nativitatis. 


Can. 106 


Filii legitimati per subsequens matrimonium, ad effectus canonicos 
quod attinet, in omnibus soniperneter legitimis, nisi aliud expresse 
cautum fuerit. 


CAPUT X 
De separatione coniugum 


ARTICULUS I 
De dissolutione vinculi 


Can. 107 


Matrimonium validum, ratum et consummatum nulla humana po- 
testate nullaque causa, praeterquam morte, dissolvi potest. 


©Oan. 108 


Matrimonium non consummatum inter baptizatos vel inter partem 
baptizatam et partem non baptizatam, dissolvitur tum ipso iure per 

maiorem seu sollemnem professionem religiosam, tum per dispensatio- 
nem a Romano Pontifice ex iuxta causa concessam, utraque parte ro- 
gante vel alterutra, etsi altera sit invita. 


Can. 109 


§ 1. Legitimum inter non baptizatos matrimonium, licet consumma- 
tum, solvitur in favorem fidei ex privilegio Paulino. 

§ 2. Hoc privilegium non obtinet in matrimonio inter partem bapti- 
zatam et partem non baptizatam inito cum dispensatione ab impedi- 
mento disparitatis cultus. 


Can. 110 


§ 1. Antequam coniux conversus et baptizatus novum matrimonium 
valide contrahat, debet, salvo praescripto can. 114, partemn non bapti- 
zatam interpellare : 

1° An velit et ipsa converti ac baptismum suscipere ; 
2° An saltem velit secum cohabitare pacifice sine contumelia Crea- 
toris. 

§ 2. Hae interpellationes fieri semper debent, nisi Sedes Apostolica 
aliud declaraverit. 


Can. 111 


§ 1. Interpellationes fiant regulariter, forma saltem summaria et 
extraiudiciali, de auctoritate Hierarchae coniugis conversi, a quo Hie- 
rarcha concedendae sunt quoque coniugi infideli, si quidem eas petie- 
rit, induciae ad deliberandum, eo tamen monito, fore ut, induciis inu- 
tiliter praeterlapsis, responsio praesumatur negativa. 

§ 2. Interpellationes etiam privatim factae, ab ipsa parte conversa, 
valent, imo sunt etiam licitae, si forma superius praescripta servari 
nequeat ; hoc tamen in casu de ipsis, pro foro externo, constare debet 
duobus saltem testibus vel alio legitimo probationis modo. 


Can. 112 


Si interpellationes ex declaratione Sedis Apostolicae omissae fue- 
rint, aut si infidelis iisdem negando responderit expresse vel tacite, pars 
baptizata ius habet novas nuptias cum persona catholica contrahendi, 
nisi ipsa post baptismum dederit parti non baptizatae iustam disce- 
dendi causam. 


Can. 113 


Coniux fidelis, licet post susceptum baptismum denuo coniugaliter 
cum parte infideli vixerit, ius tamen novas celebrandi nuptias cum per- 
sona catholica non amittit, ideoque potest hoc iure uti, si coniux infi- 
delis, mutata voluntate, postea discedat sine iusta causa, vel iam non 
cohabitet pacifice sine contumelia Creatoris. 

Can. 114 


Ea quae matrimonium respiciunt in Constitutionibus Pauli III Al- 
titudo, 1 iunii 1537; S. Pii V Romani Pontificis, 2 augusti 1571; Gre- 
gorii XIII Populis, 25 ianuarii 1585, quaeque pro peculiaribus locis scri- 
pta sunt, ad alias quoque regiones in iisdem adiunctis extenduntur. 


Can. 115 


Vinculum prioris coniugii, in infidelitate contracti, tunc tantum 
solvitur, cum pars fidelis reapse novas nuptias valide iniverit. 


Can. 116 


In re dubia privilegium fidei gaudet favore iuris. 


ARTICULUS II 


De separatione tori, mensae et habitationis 


Can. 117 


Coniuges servare debent vitae coniugalis communionem, nisi iusta 
causa eos excuset. 


Can. 118 


§ 1. Propter coniugis adulterium, alter coniux, manente vinculo, 
ius habet solvendi, etiam in perpetuum, vitae communionem, nisi in 
crimen consenserit, aut eidem causam dederit, vel illud expresse aut 
tacite condonaverit, vel ipse quoque idem crimen tommiserit. 

§ 2. Tacita condonatio habetur, si coniux innocens, postquam de 
crimine adulterii certior factus est, cum altero coniuge sponte, mari- 
tali affectione, conversatus fuerit; maritalis autem affectio praesumi- 
tur, nisi sex intra menses coniugem adulterum expulerit vel derelique- 
rit, aut legitimam accusationem fecerit. 


Can. 119 


Coniux innocens, sive iudicis sententia sive propria auctoritate le- 
gitime discesserit, nulla unquam obligatione tenetur coniugem adulte- 
rum rursus admittendi ad vitae consortium; potest autem eundem ad- 
mittere aut revocare, nisi ex ipsius consensu ille statum matrimonio 
contrarium susceperit. 


Can. 120 


§ 1. 1° Si alter coniux sectae acatholicae nomen dederit; si prolem 
acatholice educaverit; si vitam criminosam et ignominiosam ducat; si 

grave seu animae seu corporis periculum alteri facessat; si saevitiis 
vitam communem nimis difficilem reddat, haec aliaque id genus, sunt 
alteri coniugi totidem legitimae causae discedendi, auctoritate Hierar- 
chae loci, et etiam propria auctoritate, si de iis certo constet et pericu- 
lum sit in mora. 
2° In omnibus his casibus, causa separationis cessante, vitae con- 

suetudu restauranda est; sed si separatio ab Hierarcha pronuntiata 
fuerit ad certum incertumve tempus, coniux innocens ad id non obli- 
gatur, nisi ex decreto Hierarchae vel exacto tempore. 

§ 2. Etiam coniux ab altero malitiose desertus obtinere potest de- 
cretum separationis ab Hierarcha loci ad certum incertumve tempus 
ad normam §1, n. 2 


Can. 121 


Instituta separatione, filii educandi sunt penes coniugem innocen- 
tem, et si alter coniugum sit acatholicus, penes coniugem catholicum, 
nisi in utroque casu Hierarcha pro ipsorum filiorum bono, salva sem- 
per eorundem catholica educatione, aliud decreverit. 


CAPUT XI 
De matrimonii convalidatione 


ARTICULUS I 
De convalidatione simplici 


Can. 122 


§ 1. Ad convalidandum matrimonium irritum ob impedimentum di- 
rimens, requiritur ut cesset vel dispensetur impedimentum et consen- 
sum renovet saltem pars impedimenti conscia. 

§ 2. Haec renovatio iure ecclesiastico requiritur ad validitatem 
etiamsi initio utraque pars consensum praestiterit nec postea revo- 
caverit. 

Can. 123 


Renovatio consensus debet esse novus voluntatis actus in matrimo- 
nium quod constet ab initio nullum fuisse. 


Can. 124 


§ 1. Si impedimentum sit publicum, consensus ab utraque parte re- 
novandus est forma iure praescripta. 

§ 2. Si sit occultum et utrique parti notum, satis est ut consensus 
ab utraque parte renovetur privatim et secreto. 

§ 3. Si sit occultum et uni parti ignotum, satis est ut sola pars im- 
pedimenti conscia consensum privatim et secreto renovet, dummodo 
altera in consensu praestito perseveret. 

Can. 125 


§ 1. Matrimonium irritum ob defectum consensus convalidatur, si 
pars quae non consenserat, iam consentiat, dummodo consensus ab al- 
tera parte praestitus perseveret. 

§ 2. Si defectus consensus fuerit mere internus, satis est ut pars 
quae non consenserat, interius consentiat. 

§ 3. Si fuerit etiam externus, necesse est consensum etiam exterius 
manifestare, vel forma iure praescripta, si defectus fuerit publicus, vel 
alio modo privato et secreto, si fuerit occultus. 


Can. 126 


Matrimonium nullum ob defectum formae, ut validum fiat, contrahi 
denno debet legitima forma. 


ARTICULU II 


De sanatione in radice 


Can. 127 


§ 1. Matrimonii in radice sanatio est eiusdem convalidatio, secum- 
ferens, praeter dispensationem vel cessationem impedimenti, dispensa- 
tionem a lege de renovando consensu, et retrotractionem, per fictionem 
iuris, circa effectus canonicos, ad praeteritum. 

$ 2. Convalidatio fit a momento concessionis gratiae; retrotractio 
vero intelligitur facta ad matrimonii initium, nisi aliud expresse ca- 
veatur. 

§ 3. Dispensatio a lege de renovando consensu concedi potest etiam 
insciis partibus. 


Can. 128 


§$ 1. Quodlibet matrimonium initum cum utriusque partis consensu 
natura sua sufficiente, sed, ad ius quod attinet, inefficaci ob dirimens 
impedimentum iuris ecclesiastici vel ob defectum legitimae formae, po- 
test in radice sanari, dummodo consensus perseveret. 

§ 2. Matrimonium vero contractum cum impedimento iuris natura- 
lis vel divini, etiamsi postea impedimentum cessaverit, Ecclesia non 
sanat in radice, ne a momento quidem cessationis impedimenti. 


Can. 129 


§ 1. Si in utraque vel alterutra parte deficiat consensus, matrimo- 
nium nequit sanari in radice, sive consensus ab initio defuerit, sive ab 
initio praestitus, postea fuerit revocatus. 

§ 2. Quod si consensus ab initio quidem defuerit, sed postea prae- 
stitus fuerit, sanatio concedi potest a momento praestiti consensus. 


Can. 130 


§ 1. Sanatio in radice concedi unice potest ab Apostolica Sede, 
firmo praescripto § 2. 

§ 2. Patriarcha potitur facultate concedendi sanationem in radice 
si validitati matrimonii obstat tantum defectus formae celebrationis vel 
impedimentum a quo ipse dispensare potest. 


CAPUT XII 


De secundis nuptiis 


Can. 131 


Licet casta viduitas honorabilior sit, secundae tamen et ulteriores 
nuptiae validae et licitae sunt, firmo praescripto can. 59, § 2. 


Nos autem per Apostolicas has Litteras motu proprio datas supra 
“recensitos canones promulgamus eisdemque vim legis christifidelibus 
Ecclesiae Orientalis tribuimus, ubique:terrarum hi sunt et tametsi 
Praelato diversi ritus sunt subiecti. Simulac per Apostolicas has Lit- 
teras huiusmodi canones vigere coeperint, sua destituentur vi quodli- 
bet statutum, sive generale sive particulare vel speciale, etiam latum 
a Synodis speciali forma adprobatis, quaelibet praescriptio et consue- 
tudo adhuc vigens, sive generalis, sive particularis ita ut disciplina sa- 
cramenti matrimonii unice iisdem canonibus regatur, neque amplius 
ius particulare iis contrarium vigorem habeat nisi quando et quantum 
in iis admittatur. 

Ut autem huius Nostrae voluntatis notitia tempestive ad omaes, 
quorum res interest, perveniat, volumus et constituimus, ut Aposto- 
licae hae Litterae motu proprio date a die securido mensis Maii an. 
MCMXXXXIx, festo S. Athanasii, Pontificis et Doctoris, exsecutionem 
suscipere incipiant, quibuslibet contrariis non obstantibus, etiam pecu- 
liarissima mentione dignis. 


Datum Romae apud S. Petrum, die xx mensis Februarii, in festo 
Cathedrae S. Petri in Antiochia, anno MCMXXxxIx, Pontificatus No- 
stri decimo. 


PIUS PP. XII 

DOCUMENTA 


Ex Constitutione Pauli Pp. IIT “ Altitudo ., 1 Iunii 1537 


oii Sane cum sicut, non sine grandi et spirituali mentis nostrae laetitia, 
accepimus, quamplures incolae occidentalis et meridionalis Indiae, licet di- 
vinae sint legis expertes, S. Spiritu tamen cooperante, illustrati, errores, 
quos hactenus observarunt, penitus ab eorum mentibus et cordibus abiecerint, 
ac fidei catholicae veritatem et S. Ecclesiae unitatem amplecti, et secundum 
ritum eiusdem Romanae Ecclesiae vivere desiderent et proponant ... Super 
eorum vero matrimoniis hoc observandum decernimus, ut qui ante conver- 
sionem plures iuxta eorum mores habebant uxores, et non recordantur quam 
primo acceperint, conversi ad fidem, unam ex illis accipiant, quam voluerint, 
ut cum ea matrimonium contrahant per verba de praesenti, ut moris est; qui 
vero recordantur quam primo acceperint, aliis dimissis, eam retineant. Ac eis 
concedimus, ut coniuncti etiam in tertio gradu tam consanguineitatis, quam 
affinitatis, non excludantur a matrimoniis contrahendis donec huic S. Sedi 
super hoc aliud visum fuerit statuendum ..... 


Constitutio S. Pii Pp. V “ Romani Pontificis ,,, 2 Augusti 1571 


Romani Pontificis aequa et circumspecta providentia, ne ea quae pro va- 
lubri Indorum noviter ad fidem conversorum directione sanciri debent et ter- 
minari, alicuius haesitationis scrupulo subiaceant, declarationibus et aliis 
opportunis consuevit providere remediis. Cum itaque, sicut accepimus, Indis 
in sua infidelitate manentibus plures permittantur uxores, quas ipsi etiam 
levissimis de causis repudiant, hinc factum est quod recipientibus baptismum 
permissum sit permanere cum ea uxore, quae simul cum marito baptizata exi- 
stit ; et quia saepenumero contigit illam non esse primam coniugem, unde tam 
ministri quam Episcopi gravissimis scrupulis torquentur, existimantes illud 
non esse verum matrimonium; sed quia durissimum esset separare eos ab 
uxoribus, cum quibus ipsi Indi baptismum susceperunt, maxime quia diffi- 
cillimum foret primam coniugem reperire: ideo Nos, statui dictorum Indo- 
rum paterno affectu benigne consulere, atque ipsos Episcopos et ministros ab 
huiusmodi scrupulis eximere volentes, motu proprio et ex certa scientia No- 
stra, ac apostolicae potestatis plenitudine, ut Indi, sic ut praemittitur bapti- 
zati, et in futurum baptizandi, cum uxore, quae cum ipsis fuerit baptizata 
et baptizabitur, remanere valeant, tanquam cum uxore legitima, aliis dimis- 
sis, apostolica auctoritate, tenore praesentium, declaramus, matrimonium- 
que huiusmodi inter eos legitime consistere etc. 

Constitutio Gregorii Pp. XIII “ Populis ,,, 25 TIanuarii 1585 


Populis ac nationibus nuper ex gentilitatis errore ad fidem catholicam 
conversis expedit indulgere circa libertatem contrahendi matrimonia, ne ho- 
mines, continentiae servandae minime assueti, propterea minus libenter in 
fide persistant, et alios illorum exemplo ab eius perceptione deterreant. Quo- 
niam igitur saepe contingit multos utriusque sed praecipue virilis sexus infi- 
deles, post contracta gentili ritu matrimonia, ex Angola, Aethiopia, Brasi- 
lia, et aliis Indicis regionibus, ab hostibus captos, a patriis finibus et pro- 
priis coniugibus in remotissimas regiones exterminari, adeo ut tam ipsi, cap- 
tivique qui in patria remanent, si postea ad fidem convertantur, coniuges 
infideles tam longo locorum intervallo disiunctos, an sine contumelia Crea- 
toris secum cohabitare velint, ut par est, monere nequeant, vel quia interdum 
ad hostiles et barbaras provincias ne nuntiis quidem accessus pateat, vel 
quia ignorent prorsus in quas regiones fuerint transvecti, vel quia itineris 
longitudo magnam afferat difficultatem: idcirco Nos, attendentes huiusmodi 
connubia inter infideles contracta, vera quidem, non tamen adeo rata cen- 
seri, ut necessitate suadente dissolvi non possint, talium gentium infirmita- 
tem paterna pietate miserati, universis et singulis dictorum locorum Ordi- 
nariis et parochis, et presbyteris Societatis Iesu ad confessiones audiendas 
ab eiusdem Societatis Superioribus approbatis et ad dictas regiones pro tem- 
~pore missis vel in illis admissis, plenam auctoritate Apostolica, tenore prae- 
sentium, concedimus facultatem dispensandi cum quibuscumque utriusque 
sexus Christifidelibus incolis dictarum regionum et serius ad fidem conversis 
qui ante baptisma susceptum matrimonium contraxerunt, ut eorum quilibet, 
superstite coniuge infideli, et eius consensu minime requisito, aut responso 
non expectato, matrimonia cum quovis fideli alterius etiam ritus contrahere 
et in facie Ecclesiae solemnizare, et in eis postea carnali copula consum- 
matis quoad vixerint remanere licite valeant: dummodo constet etiam sum- 
marie et extraiudicialiter, coniugem, ut praefertur, absentem moneri legi- 
time non posse, aut monitum intra tempus in eadem monitione praefixum 
suam voluntatem non significasse; quae quidem matrimonia, etiamsi postea 
innotuerit coniuges priores infideles suam voluntatem iuste impeditos decla- 
rare non potuisse, et ad fidem etiam tempore transacti secundi matrimonii 
conversos fuisse, nihilominus rescindi nunquam debere, sed valida et firma, 
prolemque inde suscipiendam legitimam fore decernimus. Non obstantibus etc. 

‘L’ATTIVITA DELLA SANTA SEDE 
.. Volumen, quod « Attivith della Santa Sede » inscribitur, praecipua refert acta et documenta, 
quae Apostolica Sedes anno vertente 1948 edidit. Complectitur. siquidem in suaque luce ponit quid- 
quid maioris momenti hoc temporis spatio Augustus Pontifex vel egit, vel edixit; et quidquid 

- ~praeterea actum est a variis Romanae Curiae Officiis, ac praesertim a Secretaria Status, a Sacris _ 
~ Oongregationibus, itemque ab iis, quorum est pontificia caritatis opera administrare, ; 

: Qui hoc commentarium legerit, facile cernet ac quasi_unte oeulos habebit cotidianam atque 
indefatigabilem Summi Pontificis navitatem; cernet nimirum vel Hxcellentissimos Praesules, vel 
Illustres Viros a Sanctitate Sua coram admissos, vel denique ingentes christifidelium multitudines, 
quibus quidem omnibus paternum eiusdem Sanctitatis Suae alloquium numquam defuit, peculiari- 
bus rerum adiunctis consentaneum. Ac cernet etiam -aliquid supernae fiduciae plenum: nuntium — 
scilicet proximi- Anni Santi Magnique Lubilaei. 

_ Orationes. Pontificis Maximi ea lingua exaratae sunt, qua editae fuere. 
De opere agitur summo decore typis edito, ac 32 imaginibus illustrato. 
asentur etiam honoris- imsignia hoc anno concessa;.ac ponitur rerum omnium index ana- 

BACC] 
VARIA: LATINITATIS Ss CRIPTA 
Editio altera in duo vol. redacta 


I: INSCRIPTIONES, ORATIONES, EPISTULAE 
(pag. 260) 


“Vol. Hl: LEXICON EORUM VOCABULORUM, QUAE 
DIFFICILIUS LATINE REDDUNTUR 


_ Cum nostra haec aetas tam multa induxerit voeabula ad res novas significandas, quas hominum 
ingenium pepererit, latinitatis cultores saepenumero ancipites haerent, quotiescumque volunt eiusmodi 
~-yocabula ex vulgaribus sermonibus in latinum vertere. Quamobrem, cum quattuor abhine annis Anto-> 

nius Bacci ab Epistulis Pont. Max. ad Principes hoc opus in lucem edidit, non modo in Italia, sed in 
exteris etiam Nationibus, proditum volumen omnium gratulationem favoremque assecutum est. In prae- 
sens autem opus iterum editur in duo distributum volumina, quorum alterum ex LEXICO constat non 
solum emendato, sed in duplicem etiam paginarum numerum adaucto; alterum vero. varia latinitatis 
scripta complectitur, quae saepissime novas eas voces latine reddunt, quae in communibus lexicis vel 
omnino desunt, vel minus recte proponuntur, 

Putamus igitur hoe opus non tam utile, quam necessarium prorsus iis omnibus fore, qui latinam 
linguam sengluat. ac nominatim scholarum praeceptoribus et alumnis, iis qui acta vel documenta in- 
Academiis et in Dioecesanis Curiis conficiunt, iis qui studiorum certamina participant ad: publicum 

lis etiam, qui Italicam Hnguam fere ignorant, hoc Lexicon perutile esse potest; quamvis enim 

~ yocabulorum series ex Italico sit sermone sumpta, totum tamen. opus latine nitideque conscriptum 
“est; intersertis solummodo opportunis interpretationibus vulgari lingua exaratis. 
Sacra Ci atio Saminariis studiorumque Universitatibus praeposita hoe opus commendavit 
utpete librum subsidiarium» in latinitatis scholis habondusn. 


- Vol, I venit Lib. ital. DC. 1,20) 
Vol, Il venit Lib, ital, MD. . .. (§ 3) 
Duo volumina veneunt Lib. MM. ($ 4) 


PRECES ANTE ET POST MISSAM 
Lib. Ital. 60 ($ 0,20) 


Praesens fasctoulus, in commodum Sacerdotum celebrantium ¢ nova editione Breviarii “Romani 
excerptus, quae auctoritate Sacraé Rituum Congregationis cum novo Psalterii textu nunc typis Vati- 
necnon formae mensuram (14 X 8% imen praebet praefatae novae editionis typicae Brevia 


- 
: 


-LIBRERIA EDITRICE. VATICANA. 
CITTA DEL VATICANO | 


ORDO DIVINI OFFICII RECITANDI 
SACRIQUE PERAGENDI IUXTA CALENDARIUM 
ECCLESIAE pro ANNO DOMINE 


Lit. 180.($ 0,40) 


Praesens editio Calendarii iuxta novas editiones Missalis et Breviarii Romani . 
nec non 8. Rituum Congregationis decreta redacta, praecedentibus excellit ordine, — 
claritate et brevitate. Praecedunt valde utilia Animadvertenda circa regulas in ~ 
Missae celebratione servandas ; sequitur. Ordo divini Officii recitandi Missaeque — 
celebrandae cum peropportunis notis respicientibus sollemnitates vel functiones 
peculiares: in fine Appendix pro Missionibus. : Rae 


-O FRICIU M MATORIS HEBDOMADAE 
et Octavae Paschae a Dominica in Palmis usque ad Sabbatum in Albis, cum cantu. luxta 
ordinem Breviarli, Missalis et Pontificalis romani. Editio typica Vaticana, in-8°, Charta indioa: 
Linteo contectum, sectione foliorum rubra, in Italia L. 1800 (estero $ 4) 


CANTUS PASSIONIS DOMINI NOSTRI IESU CHRISTI 
secundum Matthaeum, Marcum, Lucam et loannem, SSmi D. N. Benedicti XV Pontificis 
‘Maximi iussu restitutus et editus, ex editione authentica excerptus 
Fascicutus I. - Chronista. Cantus Evangelii ad libitum. — Fascicutus Il. Christus. 
Fascicutvs III. - Synagoga 
Editio in-fol. min. (23X33), in charta manufacta et charactere rubro et nigro, in tres fasciculos 
divisa. — Tres fasciculi, linteo nigro seiunctim contecti, titulo aureo, in Italia L. 2500 (eatero $5 50) 
Editio in-8° min., fol. 96, cum incisis imaginibus nigris — Linteo contectum, sectione — 

rubra, in Italia L.. 700 $1 


ENCICLICHE SOCIALI DEI PAPI 


DA PIO IX A_PIO XII. 
a cura di IGINO GIORDANI : 
Un vol. in-8° di pp. xxxm-700, legato tutta tela e oro e sopraccoperta 
In Italia L. 1800 — Estero $ 4 


Pio IX: Quanta cura; Leone XIII: Inscrutabili Dei consilio Quod Apostolici muneris — Din 
turnum — Immortale Dei — Libertas.- Sapientiae christianae - Rerum novarum — Inimica vis 
— Graves de communi re; Pio X: Il_fermo proposito; Benepetto XV: Pacem, Dei munus pulcher- 
rimum; Pio XT: Ubi arcano Dei consilio - Divini illius Magistri — Casti connubii — Quadragesimo — 
anno — Non abbiamo bisogno — Nova impendet — Caritate Christi compulsi — Vigilanti cura — —~ 
Mit brennender Sorge — Divini Redemptoris; Pio XII: Omelia pasquale per la pace, 1939 — Summi ~ 
pontificatus Allocuzione natalizia, 1939 (Cinque punti per una giusta pace internazionale) 
— Radiomessa a per il.cinquantenario della “ Rerum novarum ,, 1941 - Radiomessaggio per il 
Natale 1941 (Il nuovo ordine internazionale) — Radiomessaggio p er il Natale 1942 (L’ordine 
interno delle nazioni) - Discorso a 25.000 operai, 1943 (Pace nel jotde e collaborazione delle 
classi) — Radiomessaggio per il Natale. 1944 (Il problema della Some — Discorso alle — 
A.C. 1946 (0 cristiano). 

APPENDICE.— Pio LX: Il Sillabo - Nota di XV ai Capi dei re belli 988) 
(1917) - profonda. commozione (Allocuzione -di Pio al legio, 
Repertorio documenti pontifiot sociali - Indice alfabetico delle materie 

